जैक डॉर्सी की ब्लॉक इंक पर फ्रॉड के आरोप, नेटवर्थ 4 हजार करोड़ रुपए कम हुई
Hindenburg Investigation Report; Twitter co-founder Jack Dorsey Block Inc Fake Or Duplicate Accounts  'ब्लॉक Inc' के खिलाफ गुरुवार (23 मार्च) को एक रिपोर्ट जारी की है। हिंडनबर्ग ने इस रिपोर्ट में आरोप लगाया है
अमेरिका की शॉर्टसेलर फर्म हिंडनबर्ग रिसर्च ने अडाणी ग्रुप के बाद अब ट्विटर के को-फाउंडर जैक डॉर्सी की कंपनी 'ब्लॉक Inc' के खिलाफ गुरुवार (23 मार्च) को एक रिपोर्ट जारी की है। हिंडनबर्ग ने इस रिपोर्ट में आरोप लगाया है कि डॉर्सी की पेमेंट कंपनी ब्लॉक इंक ने अपने कंज्यूमर्स और सरकार के साथ फ्रॉड किया है।
हिंडनबर्ग ने 2 साल की इन्वेस्टिगेशन के बाद ये रिपोर्ट पब्लिश की है। रिपोर्ट में ये कहा गया है कि कोरोना महामारी के दौरान फ्रॉड के कारण ब्लॉक के शेयरों की कीमतों में भारी बढ़ोतरी देखी गई। इसके बाद जैक डॉर्सी और टॉप एग्जीक्यूटिव जेम्स मैककेल्वे ने कलेक्टिवली 1 बिलियन डॉलर यानी करीब 8 हजार करोड़ रुपए के शेयर के स्टॉक बेच दिए।
वहीं हिंडनबर्ग ने कहा, ब्लॉक इंक जिन लोगों की मदद करने का दावा करती है, कंपनी ने सिस्टमैटिक​ रूप से​​​​​​ उन्हीं लोगों का फायदा उठाया है। ब्लॉक इंक ने अपने यूजर्स की संख्या भी बढ़ा-चढ़ाकर दिखाई है। कंपनी ने एक्टिव यूजर्स का मेट्रिक्स फर्जी अकाउंट्स से भर दिया। साथ ही कंपनी ने ऐप पर यूजर्स लाने में किए गए खर्च को काफी कम करके बताया है।
ब्लॉक इंक के शेयर में करीब 15% की गिरावट
हिंडनबर्ग ने कहा कि उसने ब्लॉक के शेयरों में शॉर्ट-पोजिशन ले रखी है, यानी उसने कंपनी के शेयरों में गिरावट पर दांव लगाया है। इस रिपोर्ट के सामने आने के बाद ब्लॉक इंक के शेयर में करीब 15% की गिरावट देखने को मिली है। हिंडनबर्ग ने कहा, केवल फंडामेंटल बेसिस पर, हम ब्लॉक के शेयरों में 65% से 75% के बीच गिरावट देखते हैं।
डॉर्सी की नेटवर्थ में 4 हजार करोड़ रुपए की गिरावट
शेयरों में गिरावट के कारण डॉर्सी की नेटवर्थ में 52.6 करोड़ डॉलर यानी करीब 4 हजार करोड़ रुपए की गिरावट आई है, जो मई के बाद से एक दिन की सबसे बड़ी गिरावट है। ब्लूमबर्ग इंडेक्स के अनुसार, 11% की गिरावट के बाद अब उनकी नेटवर्थ 4.4 बिलियन डॉलर है।
सरकारी योजनाओं का फायदा उठाने वालों की मदद की
हिंडनबर्ग के अनुसार पेमेंट कंपनी ब्लॉक ने कोविड के दौरान फर्जीवाड़ा करके सरकारी योजनाओं का फायदा उठाने वालों की मदद की। सबसे बड़ी गड़बड़ी ये रही कि कंपनी के कैश ऐप ने कई लोगों को एक ही अकाउंट में सरकार की तरफ से मिलने वाली सहायता लेने दी।
जैक डॉर्सी ने ब्लॉक इंक को 2009 में बनाया था। यह कंपनी मर्चेंट्स और कंज्यूमर्स के लिए पेमेंट और मोबाइल बैंकिंग सर्विसेस प्रोवाइड करती है। इस कंपनी को पहले स्क्वायर के नाम से जाना जाता था। ब्लॉक इंक का मार्केट कैप 44 बिलियन डॉलर यानी 3.61 लाख करोड़ रुपए है।
रिपोर्ट में भारतीय मूल की अमृता आहूजा का भी नाम
हिंडनबर्ग रिसर्च की रिपोर्ट में भारतीय मूल की अमृता अहूजा का नाम भी लिया गया है। अमृता ब्लॉक इंक की चीफ फाइेंशियल ऑफिसर यानी CFO हैं। उन पर भी ब्लाक इंक के शेयरों में लाखों डॉलर की हेराफेरी का आरोप लगाया गया है। अमृता की लिंक्डइन प्रोफाइल के अनुसार, वह पिछले चार साल और तीन महीने से ब्लॉक इंक के साथ हैं। द वॉल स्ट्रीट जर्नल की एक रिपोर्ट के मुताबिक उनके माता-पिता भारतीय प्रवासी हैं जिनका क्लीवलैंड में एक डे-केयर सेंटर है।
अमृता ने अपने करियर की शुरुआत साल 2001 में मॉर्गन स्टेनली के साथ एक बैंकर के तौर पर की। साल 2019 में वो ब्लॉक इंक के साथ जुड़ीं। इससे पहले, अमृता वॉल्ट डिजनी कंपनी और एक्टिविजन ब्लिजार्ड जैसी कंपनियों में स्ट्रैटजी और फाइनेंस के रोल्स में काम कर चुकी हैं। उन्होंने वीडियो गेम बनाने वाली कंपनी एक्टिविजन ब्लिजार्ड के साथ काम करते हुए कॉल ऑफ ड्यूटी, कैंडी क्रश, वर्ल्ड ऑफ वॉरक्राफ्ट जैसे गेम्स तैयार किए।
हिंडनबर्ग ने अडाणी ग्रुप पर लगाया था स्टॉक मैनिपुलेशन का आरोप
ब्लॉक इंक से पहले हिंडनबर्ग ने अडाणी ग्रुप के खिलाफ एक रिपोर्ट जारी की थी। करीब 2 महीने पहले 24 जनवरी को हिंडनबर्ग रिसर्च की रिपोर्ट आने के बाद से अडाणी ग्रुप के शेयरों में काफी उतार-चढ़ाव देखने को मिला था। हिंडनबर्ग ने अडाणी ग्रुप की कंपनियों पर स्टॉक मैनिपुलेशन और अकाउंटिंग फ्रॉड का आरोप लगाया था।
हिंडनबर्ग कंपनी के बारे में जानिए…
नाथन एंडरसन नाम का एक शख्स अमेरिका के कनेक्टिकट यूनिवर्सिटी से इंटरनेशनल बिजनेस विषय में ग्रेजुएशन पूरी करता है। इसके बाद वह नौकरी की तलाश करने लगता है। जल्द ही उसे एक डेटा रिसर्च कंपनी में नौकरी मिल जाती है। यहां उसका काम पैसों के इंवेस्टमेंट मैनेजमेंट से जुड़ा होता है।
नौकरी करते हुए एंडरसन डेटा और शेयर मार्केट की बारीकियों को समझता है। उसे इस बात का अंदाजा हो जाता है कि शेयर मार्केट दुनिया के पूंजीपतियों का सबसे बड़ा अड्डा है।
इसमें काफी कुछ ऐसा हो रहा है जो आम लोगों की समझ से बाहर है। इसी वजह से एंडरसन के दिमाग में फाइनेंशियल रिसर्च कंपनी शुरू करने का आइडिया आया। इसका परिणाम 2017 में दिखा जब एंडरसन ने ‘हिंडनबर्ग’ नाम से इस कंपनी की शुरुआत की।
‘हिंडनबर्ग’ कंपनी करती क्या है?
नाथन एंडरसन की कंपनी ‘हिंडनबर्ग’ का मुख्य काम शेयर मार्केट, इक्विटी, क्रेडिट और डेरिवेटिव्स पर रिसर्च करना है। इस रिसर्च के जरिए ‘हिंडनबर्ग’ कंपनी ये पता करती है कि…
इस तरह रिसर्च पूरी करने के बाद ‘हिंडनबर्ग’ कंपनी एक विस्तार से रिपोर्ट पब्लिश करती है। रिपोर्ट पब्लिश करने से पहले वो बाजार से मुनाफा कमाने के लिए शॉर्ट पोजीशन भी बनाती है।
हिंडनबर्ग पहले भी एक बड़ी कंपनी को कंगाल कर चुका है
2020 में इलेक्ट्रिक ट्रक बनाने वाली अमेरिकी कंपनी निकोला के शेयरों की कीमत तेजी से बढ़ रही थी। तभी सितंबर महीने में निकोला कंपनी को लेकर हिंडनबर्ग ने एक रिपोर्ट जारी की, जिसके बाद इस कंपनी के शेयर 80% तक टूट गए थे।
अपनी रिपोर्ट में हिंडनबर्ग ने दावा किया था कि निकोला ने अपनी कंपनी और गाड़ियों के बारे में निवेशकों को गलत जानकारी दी थी। खबर सामने आते ही अमेरिका के सिक्योरिटी और एक्सचेंज कमीशन ने निकोला के मालिक के खिलाफ फ्रॉड का आपराधिक मुकदमा चलाया था।
दोषी साबित होने पर निकोला के मालिक ट्रेवोर मिल्टन को 1 हजार करोड़ रुपए से ज्यादा जुर्माना देना पड़ा था। जून 2020 में निकोला कंपनी की वैल्यूएशन 2.77 लाख करोड़ रुपए थी, जो कुछ दिनों बाद ही घटकर 11 हजार करोड़ रुपए रह गई।
